It-tħassib relatat mad-drittijiet fundamentali u l-azzjoni fis-Sirja wassal biex ir-relazzjonijiet bejn l-UE u t-Turkija jiġu rieżaminati. Fiex waslet il-kooperazzjoni? Fl-10 ta' Marzu, il-Membri tal-PE ddiskutew it-tensjonijiet li nħolqu fl-fruntiera bejn il-Greċja u t-Turkija wara li l-President Recep Erdoğan ħabbar li pajjiżu ma kienx se jkompli jwaqqaf il-migranti u l-persuni li jfittxu asil milli jidħlu fl-UE, kif kien ilu jagħmel mill-2016 bi skambju għal għajnuna finanzjarja mill-UE. Il-mossa ta' Erdoğan ġiet wara li ħrax il-ġlied fil-gwerra Sirjana. Matul id-dibattitu, diversi Membri tal-PE qalu li l-UE għandha tgħin lill-Greċja timmaniġġja l-fruntiera tagħha mat-Turkija, filwaqt li jiġi garantit id-dritt ta' asil lil dawk li għandhom bżonnu. Għalkemm din żgur ma kinitx l-ewwel darba li l-Parlament qajjem tħassib, l-UE u t-Turkija jgawdu minn rabtiet mill-qrib f'ħafna oqsma. L-UE u t-Turkija ilhom għexieren ta' snin igawdu minn relazzjoni produttiva f'ħafna setturi, li jvarjaw mill-kummerċ għan-NATO. Madankollu, ir-relazzjonijiet dan l-aħħar birdu xi ftit hekk kif żdied it-tħassib dwar l-intervent militari tat-Turkija fis-Sirja, l-approċċ tagħha lejn il-migrazzjoni kif ukoll minħabba l-istat tad-dritt u l-qagħda tad-demokrazija fil-pajjiż, fejn l-organi tal-istampa qed jingħalqu u l-ġurnalisti qed jintefgħu l-ħabs. Dawn l-iżviluppi komplew saħħew il-fehma tal-Membri tal-PE biex jirrevedu l-mod kif l-UE u t-Turkija qed jikkollaboraw. Kompli aqra biex ikollok stampa ġenerali tas-sitwazzjoni attwali rigward diversi aspetti tar-relazzjonijiet bejn l-UE u t-Turkija. Il-migrazzjoni Sa minn meta bdiet il-gwerra ċivili fis-Sirja fl-2011, daħlu fit-Turkija madwar 3.6 miljun rifuġjat u llum il-pajjiż għadu jilqa' fi ħdanu l-ikbar komunità ta' rifuġjati fid-dinja. F'Marzu 2016, l-UE u t-Turkija kkonkludew ftehim li jindirizza l-kriżi migratorja, li wassal għal numru ferm inqas ta' migranti li jidħlu l-Ewropa illegalment. Kompli aqra dwar ir-rispons tal-UE għall-kriżi migratorja Skont il-ftehim, il-migranti irregolari kollha li jaqsmu mit-Turkija lejn il-gżejjer Griegi kellhom jintbagħtu lura t-Turkija. Ta' dan it-Turkija rċeviet għajnuna mill-UE bħala fondi umanitarji ta' madwar EUR 6 biljun fl-ambitu tal-Faċilità tal-UE għar-Rifuġjati fit-Turkija. Madankollu, f'diskors tat-28 ta' Frar, Erdoğan hedded li jerġa' jiftaħ il-fruntiera mal-Greċja għaliex ma ħassx li l-UE kienet żammet kelmtha. Wara dik id-deċiżjoni, il-Greċja ddikjarat stat ta' emerġenza u l-mexxejja tal-UE qablu li jagħtu lill-pajjiż EUR 700 miljun f'assistenza finanzjarja kif ukoll jagħtu żieda sostanzjali fil-fondi għall-migrazzjoni u l-ġestjoni tal-fruntieri fil-baġit tal-UE għall-2021-2027. L-adeżjoni mal-UE: sospensjoni tat-taħditiet ta' adeżjoni? It-Turkija ilha membru assoċjat tal-Komunità Ekonomika Ewropea sa mill-1963 u applikat biex issir Stat Membru fl-1987. Fl-1999 ġiet rikonoxxuta bħala pajjiż kandidat għall-adeżjoni mal-UE, iżda n-negozjati ma bdewx qabel l-2005. Anke wara din id-data l-progress li sar kien ftit. Infetħu biss 16-il kapitolu minn 35, u ngħalaq wieħed biss. Wara r-repressjoni min-naħa tal-gvern Tork b'reazzjoni għall-kolp ta' stat li falla tal-15 ta' Lulju 2016, in-negozjati effettivament intemmu, u minn dak iż-żmien 'l hawn ma nfetaħ l-ebda kapitolu ġdid. F'Novembru 2016, il-Membri tal-PE adottaw riżoluzzjoni li titlob is-sospensjoni tan-negozjati waqt li tkun għadha għaddejja r-repressjoni fit-Turkija. F' riżoluzzjoni adottata f'Lulju 2017 tennew it-talba tagħhom għal sospensjoni minħabba t-tħassib kontinwu dwar is-sitwazzjoni tad-drittijiet tal-bniedem. Għalkemm mhumiex vinkolanti, dawn ir-riżoluzzjonijiet jibagħtu sinjal importanti. Il-Membri tal-PE jiddiskutu regolarment is-sitwazzjoni fil-pajjiż. Pereżempju, fi Frar 2018 iddiskutew id-drittijiet tal-bniedem fit-Turkija, kif ukoll l-operazzjoni militari tal-pajjiż f'Afrin, is-Sirja. Fl-istess xahar adottaw ukoll riżoluzzjoni li fiha talbu lit-Turkija tneħħi l-istat ta' emerġenza L-intervent militari fis-Sirja F'Ottubru 2019, it-Turkija varat operazzjoni militari fit-Tramuntana tas-Sirja biex toħloq żona ta' lqugħ bejn iż-żewġ pajjiżi li fiha setgħu jiġu trasferiti r-rifuġjati Sirjani li jgħixu fit-Turkija. Waqt id- tat-23 ta' Ottubru l-Membri tal-PE kkundannaw din l-azzjoni. Fl-24 ta' Ottubru adottaw ukoll riżoluzzjoni li fiha appellaw għal sanzjonijiet kontra t-Turkija minħabba l-operazzjoni militari tagħha. Ftehim ta' Assoċjazzjoni: alternattiva għall-adeżjoni mal-UE? L-UE tista' tagħżel li tikkonkludi ftehimiet ta' assoċjazzjoni ma' pajjiżi ġirien, bħal ma ġara fil-każ tal-Iżlanda u t-Tuneżija. Dawn il-ftehimiet jistabbilixxu qafas għal kooperazzjoni ekonomika u politika mill-qrib. L-UE normalment titlob riformi biex titjieb il-qagħda tad-drittijiet tal-bniedem fil-pajjiż kif ukoll biex tissaħħaħ l-ekonomija. Min-naħa tiegħu, il-pajjiż jista' jibbenefika minn assistenza finanzjarja jew teknika, kif ukoll minn aċċess mingħajr tariffi għal xi wħud mill-prodotti jew għall-prodotti kollha. L-UE diġà għandha ftehim ta' assoċjazzjoni mat-Turkija, iżda xi Membri tal-PE jaħsbu li ftehim ġdid jista' jkun alternattiva għall-adeżjoni mal-UE. Lejn kooperazzjoni ekonomika aktar mill-qrib F'Diċembru 2016 il-Kummissjoni Ewropea pproponiet li taġġorna l-unjoni doganali eżistenti mat-Turkija u testendi r-relazzjonijiet kummerċjali bilaterali, iżda l-Kunsill għadu ma approvax il-mandat tagħha. Ladarba n-negozjati jitlestew, il-ftehim xorta jkollu jiġi approvat mill-Parlament qabel ma jkun jista' jidħol fis-seħħ. L-UE hija bil-bosta l-ikbar suq tal-esportazzjoni tat-Turkija (50 %), filwaqt li t-Turkija hija l-ħames l-akbar sieħba kummerċjali tal-UE kemm fir-rigward tal-importazzjonijiet kif ukoll tal-esportazzjonijiet. Dan l-artiklu oriġinarjament ġie ippubblikat fis-27 ta' April 2017, aġġornat fil-11 ta' Novembru 2019 u fis-16 ta' Marzu 2020. Aktar tagħrif Briefing: Ir-relazzjonijiet bejn l-UE u t-Turkija fid-dawl tal-kunflitt Sirjan u l-kriżi tar-rifuġjati (bl-Ingliż) Stqarrija għall-istampa: Il-Membri tal-PE jirrifjutaw il-pressjoni tat-Turkija, jitolbu regoli komuni dwar l-asil (11 ta' Marzu 2020) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF